Intant de cuinte edizion dal cors estîf “Traballando en lingua”, metût adun de Universitât di A Coruña, dal Coordenament dai lavoradôrs pe normalizazion linguistiche (CTNL) e dal Comun di Carballo, al è stât metût jù e publicât un manifest che, in 15 ponts, al propon un model di lavôr pe promozion dal galizian. Intal document si dîs che “si à di indotâ i discors su la lenghe di contignûts gnûfs, imagjinatîfs, modernis, clârs, rigorôs, inclusîfs” e che la promozion de lenghe e à di jessi leade “a valôrs sociâi positîfs e ae costruzion di une justizie sociâl che e garantissi pussibilitâts di svilup reâl par ducj i sogjets disvantazâts”. Il test al invide dutis “lis aministrazions publichis e lis istituzions a davuelzi i compits di promozion de lenghe che i vegnin dâts de leç” e al ricuarde che la politiche linguistiche e à di jessi stabile e “no à di dipendi des opzions politichis di cui che al guvierne o dai risultâts eletorâi” parcè che la lenghe e je un patrimoni coletîf e no di part. Sul front dal insegnament si sburte pal ûs veicolâr de lenghe tant che sisteme principâl par imparâle pardabon e si refude il model di segregazion dai students daûr de lenghe che si volarès imponi.
Font: Vieiros Galiza Hoxe, 27/07/09
fur_Latn glg_Latn